b'\n_START_ARTICLE_\nIoan-Aurel Pop\n_START_SECTION_\n\xc8\x98coala\n_START_PARAGRAPH_\nPrimii 8 ani de \xc8\x99coal\xc4\x83 (1962-1970) i-a f\xc4\x83cut la Bra\xc8\x99ov. A continuat apoi la Liceul Andrei \xc8\x98aguna din Bra\xc8\x99ov, pe care l-a terminat ca \xc8\x99ef de promo\xc8\x9bie._NEWLINE_Dup\xc4\x83 efectuarea stagiului militar obligatoriu, \xc3\xaen termen redus, a urmat (1975-1979) Facultatea de Istorie \xc8\x99i Filozofie din cadrul Universit\xc4\x83\xc8\x9bii \xe2\x80\x9eBabe\xc8\x99-Bolyai\xe2\x80\x9d din Cluj-Napoca, specializarea Istorie Medieval\xc4\x83 unde, de asemenea, a terminat \xc8\x99ef de promo\xc8\x9bie._NEWLINE_Din 1985, pe parcursul a 4 ani, desf\xc4\x83\xc8\x99oar\xc4\x83 cursuri doctorale, astfel c\xc4\x83, dup\xc4\x83 sus\xc8\x9binerea tezei intitulate "Adun\xc4\x83rile cneziale din Transilvania \xc3\xaen secolele XIV - XVI", devine doctor \xc3\xaen istorie.\n_START_SECTION_\nActivitate didactic\xc4\x83\n_START_PARAGRAPH_\nPrimii ani de profesie (1979-1984) \xc3\xaei desf\xc4\x83\xc8\x99oar\xc4\x83 la Liceul industrial nr.6 din Cluj-Napoca, unde pred\xc4\x83 istoria. \xc3\x8encep\xc3\xa2nd cu anul 1984, simultan cu \xc3\xaenscrierea la doctorat, devine asistent universitar la Catedra de istorie a Universit\xc4\x83\xc8\x9bii \xe2\x80\x9eBabe\xc8\x99-Bolyai\xe2\x80\x9d. \xc3\x8en 1992 ob\xc8\x9bine gradul de lector universitar iar \xc3\xaen 1996 pe cel de conferen\xc8\x9biar universitar la aceea\xc8\x99i catedr\xc4\x83._NEWLINE_Din 1996, c\xc3\xa2nd ob\xc8\x9bine titlul de profesor universitar, \xc8\x99i p\xc3\xa2n\xc4\x83 ast\xc4\x83zi, Ioan-Aurel Pop a ocupat permanent aceea\xc8\x99i func\xc8\x9bie la catedra devenit\xc4\x83, \xc3\xaentre timp, Departamentul de Istorie Medieval\xc4\x83, Premodern\xc4\x83 \xc8\x99i Istoria Artei._NEWLINE_\xc3\x8en anul 2012, Acad. Ioan-Aurel Pop a fost ales \xc3\xaen fuc\xc8\x9bia de rector Universit\xc4\x83\xc8\x9bii \xe2\x80\x9eBabe\xc8\x99-Bolyai\xe2\x80\x9d din Cluj-Napoca \xc8\x99i a fost reales \xc3\xaen anul 2016._NEWLINE_\xc3\x8en tot acest timp, Ioan-Aurel Pop a participat la numerose schimburi de experien\xc8\x9b\xc4\x83 \xc8\x99i a desf\xc4\x83\xc8\x99urat activitate profesional\xc4\x83 \xc3\xaen str\xc4\x83in\xc4\x83tate. \xc3\x8entre 1991 \xc8\x99i 1992 a fost profesor invitat (bursier Fullbright) la Universitatea din Pittsburg \xe2\x80\x93 Pennsylvania (SUA), din 1993 de\xc8\x9bine func\xc8\x9bia de director al Centrului de Studii Transilvane din Cluj iar \xc3\xaentre 1994-1995 a fost director al Centrului Cultural Rom\xc3\xa2n din New York. _NEWLINE_\xc3\x8entre 2003 \xc8\x99i 2007 a fost profesor asociat la Universitatea \xe2\x80\x9eCa\xe2\x80\x99 Foscari\xe2\x80\x9d \xc8\x99i director al Institutului Rom\xc3\xa2n de Cultur\xc4\x83 \xc8\x99i Cercetare Umanistic\xc4\x83 din Vene\xc8\x9bia, iar \xc3\xaentre 2012-2013 a fost profesor asociat la Universitatea din Trento._NEWLINE_\xc3\x8en anul 2001, c\xc3\xa2nd a fost ales membru corespondent al Academiei Rom\xc3\xa2ne la doar 46 de ani, a fost cel mai t\xc3\xa2n\xc4\x83r membru al acestui for al elitei rom\xc3\xa2ne\xc8\x99ti. \xc3\x8en anul 2010 a fost ales membru titular al Academiei Rom\xc3\xa2ne.\n_START_SECTION_\nPre\xc8\x99edinte al Academiei\n_START_PARAGRAPH_\nLa 5 aprilie 2018 a fost ales pre\xc8\x99edinte al Academiei Rom\xc3\xa2ne._NEWLINE_\xc3\x8en aceast\xc4\x83 calitate, Ioan Aurel Pop a avut mai multe exprim\xc4\x83ri publice \xc3\xaen domenii de mare actualitate._NEWLINE_La 12 iunie 2018 a luat cuv\xc3\xa2ntul la Sesiunea omagial\xc4\x83 "11 iunie 1848 Ziua victoriei Revolu\xc8\x9biei Rom\xc3\xa2ne pa\xc8\x99optiste", organizat\xc4\x83 de Academia Rom\xc3\xa2n\xc4\x83._NEWLINE_\xc3\x8en ziua de 4 iulie 2018 Academia Rom\xc3\xa2n\xc4\x83 \xc8\x99i Ministerul pentru Rom\xc3\xa2nii de Pretutindeni au semnat Protocolul de colaborare \xc3\xaen baza c\xc4\x83ruia cele dou\xc4\x83 institu\xc8\x9bii, conduse de acad. Ioan-Aurel Pop \xc8\x99i doamna Natalia Elena Intotero, \xc3\xae\xc8\x99i propun intensificarea demersurilor comune pentru \xc3\xaent\xc4\x83rirea leg\xc4\x83turilor cu rom\xc3\xa2nii din afara frontierelor Rom\xc3\xa2niei, \xc3\xaen scopul p\xc4\x83str\xc4\x83rii, dezvolt\xc4\x83rii \xc8\x99i exprim\xc4\x83rii identit\xc4\x83\xc8\x9bii lor etnice, lingvistice, culturale \xc8\x99i religioase. Au participat vicepre\xc8\x99edin\xc8\x9bi ai Academiei Rom\xc3\xa2ne, academicieni, personalit\xc4\x83\xc8\x9bi de marc\xc4\x83 ale culturii rom\xc3\xa2ne\xc8\x99ti, reprezentan\xc8\x9bi ai Ministerului pentru Rom\xc3\xa2nii de Pretutindeni._NEWLINE_\xc3\x8en acela\xc8\x99i sens, Academia Rom\xc3\xa2n\xc4\x83, al c\xc4\x83rei Pre\xc8\x99edinte este Ioan-Aurel Pop, public\xc4\x83 Comunicatul privind identitatea \xc8\x99i unitatea istoric\xc4\x83 \xc8\x99i lingvistic\xc4\x83 a rom\xc3\xa2nilor din nordul \xc8\x99i sudul Dun\xc4\x83rii. Prin acest comunicat "Academia Rom\xc3\xa2n\xc4\x83 ia act cu \xc3\xaengrijorare de continuarea \xc8\x99i intensificarea unor activit\xc4\x83\xc8\x9bi politice care urm\xc4\x83resc denaturarea adev\xc4\x83rului cu privire la arom\xc3\xa2ni \xc8\x99i la dialectul arom\xc3\xa2n. Scopul acestor activit\xc4\x83\xc8\x9bi este declararea arom\xc3\xa2nilor ca minoritate na\xc8\x9bional\xc4\x83 \xc3\xaen Rom\xc3\xa2nia, ca popor arm\xc3\xa2n, distinct de poporul rom\xc3\xa2n, av\xc3\xa2nd o limb\xc4\x83 proprie, arm\xc3\xa2na, diferit\xc4\x83 de limba rom\xc3\xa2n\xc4\x83. Aceste activit\xc4\x83\xc8\x9bi fac parte dintr-o ac\xc8\x9biune mai larg\xc4\x83 de separare a rom\xc3\xa2nilor sud-dun\xc4\x83reni - arom\xc3\xa2ni, meglenorom\xc3\xa2ni, istrorom\xc3\xa2ni, vlahi timoceni, ca \xc8\x99i a altor rom\xc3\xa2ni din afara grani\xc8\x9belor Rom\xc3\xa2niei ... de limba \xc8\x99i de poporul rom\xc3\xa2n"._NEWLINE_Pe 27 iulie 2018, vicepremierul Ungariei, Semj\xc3\xa9n Zsolt, a afirmat, la B\xc4\x83ile Tu\xc8\x99nad, c\xc4\x83 "Ungaria nu va onora oricum Ziua Na\xc8\x9bional\xc4\x83 a Rom\xc3\xa2niei de la 1 decembrie" \xc8\x99i a solicitat intempestiv \xe2\x80\x9eautonomia\xe2\x80\x9d pentru maghiarii din Transilvania prin apel la Rezolu\xc8\x9bia de Unire de la Alba Iulia. \xc3\x8en urma acestei ac\xc8\x9biuni neprotocolare, Pre\xc8\x99edintele Academiei Rom\xc3\xa2ne, Ioan-Aurel Pop, a punctat pozi\xc8\x9bia edificatoare privind Rezolu\xc8\x9bia de unire de la Alba Iulia (din 1 decembrie 1918) \xc8\x99i autonomia clamat\xc4\x83 de vicepremierul ungar pe teritoriul rom\xc3\xa2nesc. _NEWLINE_Aceast\xc4\x83 activitate intens\xc4\x83 din primele  luni de mandat justific\xc4\x83, dac\xc4\x83 mai era cazul, de ce, dup\xc4\x83 alegerea sa \xc3\xaen func\xc8\x9bia de pre\xc8\x99edinte al Academiei Rom\xc3\xa2ne, Revista 22 a publicat articolul unui cercet\xc4\x83tor care \xc3\xael acuza pe Pop, pe baza unei liste a Securit\xc4\x83\xc8\x9bii, c\xc4\x83 ar fi colaborat \xc3\xaenainte de Revolu\xc8\x9bie cu Securitatea; Pop a respins acuza\xc8\x9bia, iar o verificare anterioar\xc4\x83 a CNSAS nu g\xc4\x83sise dovezi c\xc4\x83 Pop ar fi f\xc4\x83cut poli\xc8\x9bie politic\xc4\x83._NEWLINE_Conform cercet\xc4\x83torului M\xc4\x83d\xc4\x83lin Hodor, care a publicat \xc3\xaen aprilie 2018 un articol \xc3\xaen Revista 22, la 13 mai 1985 (\xc3\xaen perioada \xc3\xaen care ocupa postul de asistent universitar la Universitatea Babe\xc8\x99-Bolyai), Pop a fost \xc3\xaenregistrat drept colaborator al UM 0225 \xe2\x80\x93 unitate din cadrul Direc\xc8\x9biei de Informa\xc8\x9bii Externe a Departamentului Securit\xc4\x83\xc8\x9bii Statului, care se ocupa de urm\xc4\x83rirea emigra\xc8\x9biei rom\xc3\xa2ne\xc8\x99ti \xc8\x99i de contracararea ac\xc8\x9biunilor ostile RSR desf\xc4\x83\xc8\x99urate de centrele de propagand\xc4\x83 din str\xc4\x83in\xc4\x83tate._NEWLINE_Dan Andronic a contestat \xc3\xaen Evenimentul Zilei interpretarea dat\xc4\x83 de Hodor \xc3\xaen leg\xc4\x83tur\xc4\x83 cu Pop referitoare la documentul prezentat de Revista 22 \xc3\xaen facsimil, pe care se g\xc4\x83se\xc8\x99te numele academicianului._NEWLINE_Istoricul Marius Oprea a confirmat autenticitatea listei publicate \xc3\xaen Revista 22, dar a atras aten\xc8\x9bia c\xc4\x83 documentul respectiv a reprezentat o list\xc4\x83 de lucru a Securit\xc4\x83\xc8\x9bii, ceea ce \xc3\xaenseamn\xc4\x83 c\xc4\x83 nu to\xc8\x9bi cei care apar acolo au fost colaboratori._NEWLINE_Ulterior, istoricului M\xc4\x83d\xc4\x83lin Hodor i-a fost suspendat\xc4\x83 calitatea de cercet\xc4\x83tor al CNSAS \xc8\x99i este anchetat disciplinar dup\xc4\x83 ce, \xc3\xaenc\xc4\x83lc\xc3\xa2nd reglement\xc4\x83rile interne \xc8\x99i abuz\xc3\xa2nd de pozi\xc8\x9bia sa, a f\xc4\x83cut publice documente privind colaborarea unor intelectuali cu fosta Securitate, printre care figura \xc8\x99i Ioan Aurel Pop, noul pre\xc8\x99edinte al Academiei Rom\xc3\xa2ne, \xc3\xaen contradictoriu cu decizia anterioar\xc4\x83 asumat\xc4\x83 de institu\xc8\x9bie.\n_START_SECTION_\nC\xc4\x83r\xc8\x9bi\n_START_PARAGRAPH_\nPe l\xc3\xa2ng\xc4\x83 cele peste 500 de studii \xc8\x99i articole, a publicat mai mult de 70 de c\xc4\x83r\xc8\x9bi, proprii \xc8\x99i \xc3\xaen colaborare, \xc3\xaen: Albania, Argentina, Austria, Cehia, Germania, Italia, Marea Britanie, Polonia, Republica Moldova, Rom\xc3\xa2nia, Statele Unite ale Americii, Ungaria etc.\n_START_SECTION_\nActivitate ziaristic\xc4\x83\n_START_PARAGRAPH_\nIoan-Aurel Pop a fost director al \xe2\x80\x9eTransylvanian Review\xe2\x80\x9d (cotat ISI) \xc8\x99i membru \xc3\xaen colegiile de redac\xc8\x9bie ale revistelor: \xe2\x80\x9eMedaevalia Transilvanica\xe2\x80\x9d, \xe2\x80\x9eZavoda za hrvatsku povijest\xe2\x80\x9d (Zagreb), \xe2\x80\x9eMagazin Istoric\xe2\x80\x9d, \xe2\x80\x9eJurnal Istoric\xe2\x80\x9d (Sankt Petersburg), \xe2\x80\x9eBanatica\xe2\x80\x9d, \xe2\x80\x9eEurolimes\xe2\x80\x9d, \xe2\x80\x9eXenopoliana\xe2\x80\x9d, \xe2\x80\x9eDestin Rom\xc3\xa2nesc\xe2\x80\x9d (Chi\xc8\x99in\xc4\x83u), \xe2\x80\x9eStudia Universitatis Petru Maior\xe2\x80\x9d, \xe2\x80\x9eOra\xc8\x99ul\xe2\x80\x9d, \xe2\x80\x9eTribuna\xe2\x80\x9d, \xe2\x80\x9eColumna\xe2\x80\x9d, \xe2\x80\x9eCri\xc8\x99ana antiqua et medievalia\xe2\x80\x9d, \xe2\x80\x9eBrukenthal. Acta musei\xe2\x80\x9d, \xe2\x80\x9eActa Terrae Septemcastrensis\xe2\x80\x9d, \xe2\x80\x9eCetatea Bihariei\xe2\x80\x9d, \xe2\x80\x9eCrisia\xe2\x80\x9d \xc8\x99.a.'